Thursday, July 28, 2016
BLESSING KEN CUTTING OF RIBBON TI 3 A BRGY. HEALTH STATION, NAANGAY
Cabugao, Ilocos Sur – Naangay ti pannakabendision ken cutting of ribbon dagiti tallo a naipasdek a Barangay Health Station a masarakan iti Brgy. Turod Patac, Brgy. Reppa-ac ken ti Barangay Sabang, Cabugao, Ilocos Sur ita a Hulio 27, 2016.
Immuna a naaramid ti seremonia idiay Barangay Turod Patac a daytoy ti pannakagetteng ti laso iti kabarbaro a pasdek ti Barangay Health Station babaen kada Mayor Josh Edward S. Cobangbang ken ni Dr. Artemio S. Gambalan, MD., DOH Regional Representative a nangibagi ken ni Regional Director Dr. Myrna C. Cabotaje, MD., MPH, CESO III nga inimatangan dagiti Opisiales ken lumugar ti Barangay Turod Patac.
Simmaruno ti panangidaulo ni Rev. Fr. Felix Costales iti panagkararag ken panangbendisionna iti amin a parte ti kabarbaro a pasdek a binayabay da Mayor Josh Edward; Dr. Gambalan; Dr. Bernardino P. Degracia III, OIC Municipal Health Officer ti Cabugao; Ms. Beverly Ramos, DOH Representative ti Cabugao; Barangay Officials; RHU-Cabugao Staff Members; RN-Heals Nurses ken bumarangay a nagatendar.
Naisaganad ti ababa a programa. Nangited ti mensahena ni Mayor Josh Edward S. Cobangbang. Kimmablaaw ken nagyaman kadagiti amin a nagatendar. Dinakamatna ti pateg daytoy a naited ti Departamento ti Salun-at (DOH) a pagimbagan kadagiti lumugar iti daytoy a deppaar ket sapay koma ta ammo dagiti lumugar a bigbigen ti pateg daytoy a proyekto a maiserbi kadakuada.
Simmaruno a nagsarita ni Dr. Artemio S. Gambalan, M.D. Kimmablaaw ken nagyaman iti amin a nakipaset iti Cutting of Ribbon Ceremony. Imbasana ti naisurat a mensahe ni Dr. Cabotaje kadagiti Opisiales ken lumugar iti tallo a barangay a nakabangonan ti Barangay Health Station.
Kalpasanna, imbasa ni Ms. Ramos ti linaon ti Certificate of Acceptance and Turnover of Barangay Health Station. Nagpinnirma da Mayor Josh Edward ken ni Dr. Artemio S. Gambalan iti imatang ti amin a nagatendar.
Iti Closing Program, pinagyamanan ni Punong Barangay Edgardo Celestino G. Sonido dagiti amin a nakipaset iti nasao a taripnong ken kasta metten dagiti nakipaggamulo iti naballigi a pannakaipatungpal ti nadakamat nga aktibidad.
Simmaruno a napanan ti grupo da Mayor Josh Edward ken ti DOH ken RHU Team iti Barangay Reppa-ac a nakaaramidan met laeng iti Blessing and Cutting of Ribbon. Maudi a naaramid ti pannakagetteng ti laso iti pannakaisibro ti kabarbarto a Barangay Health Station-da iti Barangay Sabang.
Nagatendar met dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Randy B. Kinaud ken kasta metten da MPDC Florante Jara; Mr. Edgar S. Balangatan, AT; Mr. Arvin Manauis, Staff, Office of the Mayor ken ni Ms. Hazel Formoso, destino a Midwife ti barangay ken bisita. # (Web In-Action)
Posted by Bayan ng Cabugao, Ilocos Sur at 8:17 AM
Subscribe to: Post Comments (Atom)
eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn